《寿刘宗澜都宪同年刘直之侍御乃尊》
明代·王缜

我闻仁则荣，亦复必有寿。斯语试今人，历历多不谬。

猗惟居易试，造化钟神秀。筮仕登秋台，犴狱无疑奏。

冤者赖平反，溺者赖拯救。所以薇省超，致声益以懋。

京兆顿增崇，斧钺随资授。万里屹长城，肃肃风霜透。

小范戚名尊，方叔谋猷旧。岁暮功已成，飘然拂尘袖。

优游七十春，如松老益茂。身閒事亦稀，闺壶复无咎。

白首对春晖，齐眉共欢候。况有诸郎贤，乌台绚衣绣。

人生有如此，岂不验仁厚。我为拟寿词，更愿如山阜。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。